<classify> MENEJA Miradi wa Shirika la Kuhudumia Viwanda Vidogo Sido mkoa wa Dodoma, Stephano Ndunguru, amesema kumekuwa na hamasa ndogo kwa wananchi wa mkoa huo kujifunza na kufanya kazi kwenye eneo la uzalishaji wa bidhaa za ngozi na wanapotangaza mafunzo wanaojitokeza wanatarajia walipwe fedha. Alisema hayo hivi karibuni wakati wa mahafali ya kufunga mafunzo ya utengenezaji bidhaa za ngozi yaliyoandaliwa na shirika hilo, ambapo wahitimu 35 walitunukiwa vyeti. Alisema kumekuwa na hamasa ndogo kwa wana Dodoma kujifunza na kufanya kazi kwenye eneo la utengenezaji wa bidhaa za ngozi. Fursa hiyo hawaitumii ipasavyo, ukitangaza hawajitokezi kama ilivyotarajiwa na wale wanaojitokeza wanatarajia walipwe fedha ndio wajifunze, kwa jumla hamasa ni ndogo, alisema. Aliwataka vijana kuchangamkia fursa ya kutengeneza bidhaa za ngozi kwani inatoa ajira ya moja kwa moja kutokana na bidhaa zake kuwa na soko la uhakika. Ndunguru alisema wazo la kuanza kutengeneza bidhaa zinazotokana na ngozi lilitoka kupitia programu ya Mkakati wa Kuondoa Umaskini na Kukuza Uchumi Tanzania Mkukuta mwaka 2005, ambapo Wizara ya Viwanda na Biashara ililichukua na ikalifanyia kazi. Alisema jitihada za kujenga chuo zilifanyika na chuo hicho kilifunguliwa mwaka 2011 na kuendelea kutoa huduma za mafunzo kwa vijana wote. Alisema kwa mwaka 201819 wametoa mafunzo kwa vijana 124 kupitia kozi nne na kati ya hao wako mitaani wakiendelea na utengenezaji wa bidhaa za ngozi.Naye Ofisa Maendeleo ya Biashara wa Sido mkoa wa Dodoma, Crispine Kapinga, alisema kuna mwitikio mdogo wa wananchi kujitokeza kupata mafunzo ikiwamo ya usindikaji.  <topic>: kitaifa 